Uznesenie Krajského súdu Žilina sp. zn. 6Co/281/2013 z 30. 7. 2013
Uznesenie Krajského súdu Žilina z 30. júla 2013, sp. zn. 6Co/281/2013, ECLI:SK:KSZA:2013:5713200095.2

Text rozhodnutia
Súd: Krajský súd Žilina Spisová značka: 6Co/281/2013 Identifikačné číslo súdneho spisu: 5713200095 Dátum vydania rozhodnutia: 31. 07. 2013 Meno a priezvisko sudcu, VSÚ: JUDr. František Potocký ECLI: ECLI:SK:KSZA:2013:5713200095.2 Uznesenie Krajský súd v Žiline, ako súd odvolací, v právnej veci navrhovateľky: K. V., nar. XX. X. XXXX, bytom V., M. X. XXXX/XX, proti odporcovi: Y. V., nar. X. X. XXXX, bytom V., M. X. XXXX/XX, o rozvod manželstva, v konaní o odvolaní navrhovateľky proti uzneseniu Okresného súdu Martin č. k. 10C/5/2013-15 zo dňa 24. januára 2013, takto r o z h o d o l : Odvolacie konanie z a s t a v u j e. Žiadny z účastníkov n e m á právo na náhradu trov odvolacieho konania. o d ô v o d n e n i e : Okresný súd napadnutým uznesením konanie o rozvod manželstva zastavil, vyslovil, že žiadny z účastníkov nemá právo na náhradu trov konania, navrhovateľke vrátil zaplatený súdny poplatok za podaný návrh vo výške 66 € a upravil príslušný daňový úrad, aby po právoplatnosti uznesenia vrátil navrhovateľke zaplatený súdny poplatok na adresu jej bydliska. Proti uzneseniu podala odvolanie navrhovateľka, v ktorom uviedla, že žiadosť o zastavenie súdneho konania vo veci rozvodu napísal za ňu manžel a pod psychickým tlakom a vyhrážkami ho musela podpísať. Manžel naďalej požíva alkoholické nápoje a vyhráža sa jej. Preto sa rozhodla súdne konanie v celom rozsahu obnoviť. Navrhovateľka do zápisnice spísanej na Okresnom súde Martin dňa 10. 6. 2013 uviedla, že späťvzatie návrhu na rozvod manželstva zo dňa 21. 1. 2013 vlastnoručne podpísala pod vplyvom manžela, ktorý jej sľúbil, že sa všetko urovná a prestane piť. Späťvzatie podpísala síce pod vplyvom sľubov manžela, ale dobrovoľne. Pokiaľ ide o jej podanie zo dňa 15. 4. 2013, toto vlastnoručne podpísala, urobila tak dobrovoľne bez akéhokoľvek psychického nátlaku a týmto podaním v podstate berie späť svoje odvolanie proti uzneseniu zo dňa 24. 1. 2013. Navrhla konanie zastaviť, nakoľko v konaní o rozvod manželstva nechce pokračovať, keďže sa spolu s manželom dohodli, že sa pokúsia obnoviť spolužitie. Podľa § 207 ods. 2, 3 O. s. p. dokiaľ o odvolaní nebolo rozhodnuté, možno ho vziať späť. Ak niekto vzal odvolanie späť, nemôže ho podať znova. Ak sa odvolanie, o ktorom nebolo rozhodnuté, vzalo späť, odvolací súd odvolacie konanie zastaví. Odvolací súd s poukazom na vyššie citované ustanovenie zákona a po zistení, že navrhovateľka kvalifikovane svoje odvolanie podané proti uzneseniu Okresného súdu Martin č. k. 10C/5/2013-15 zo dňa 24. 1. 2013 vzala v celom rozsahu späť, odvolací súd predmetné odvolacie konanie zastavil. O náhrade trov odvolacieho konania rozhodol podľa § 224 ods. 1 v spojení s § 146 ods. 1 písm. c/ O. s. p.. Toto rozhodnutie prijal odvolací senát pomerom hlasov 3:0. Poučenie: Proti tomuto uzneseniu odvolanie nie je prípustné.

